Pakkauslista

Ymmärrä
Kokeneimmatkin matkailijat unohtavat melkein aina jotain. Pakkauslista auttaa pakkaamaan kaikki tärkeät tavarat, ja ennen lähtöä voit käydä se läpi tavara tavaralta tarkistaen että kaikki on mukana.

Pakkauslista kannattaa säilyttää seuraavaa matkaa varten. Lisää siihen ne asiat jotka huomasit tarvitsevasi matkalla ja poista siitä sellaiset asiat jotka otit mukaan mutta et koskaan käyttänyt. Pakkauslistasta voi myös olla hyötyä jos aiot hakea korvauksia vakuutusyhtiöstä jos joku laukku on kadonnut.

Tässä artikkelissa annetaan joitakin vinkkejä siitä mitä kannattaa pakata mukaan matkalle.

Aloita
Ymmärrä matkakohteesi, jotta ymmärtäisit mitä matkalla voit mahdollisesti tarvita ja mitä et todennäköisesti tule tarvitsemaan. Kannattaako esimerkiksi sateenvarjo pakata mukaan, riittääkö jonkintyyppinen päähine vai kannattaisiko ostaa sateenvarjo paikan päällä?

Aiotko shoppailla? Jos aiot, pakkaa mukaasi ylimääräinen, pienempi laukku jonka voit paluumatkalla käyttää käsimatkatavaralaukkuna ja jonne voit tyhjentää varsinaisen laukun sisällön johon puolestaan voit laittaa ostoksesi.

Raha on helppo vaihtaa vaatteisiin määränpäässä. Vanha sääntö kuuluu: suunnittele ensin kuinka paljon tavaroita ja rahaa tarvitset, sen jälkeen puolita tavaroiden määrä ja tuplaa rahamäärä.

Jos matkustat erämaahan, käy ennen matkaa erätarvikekaupassa ja varmista että sinulla on varmasti kaikki minkä tarvitset.

Muista matkatavaroiden koko- ja painorajoitukset. Tämä ei ole niin suuri ongelma kun matkustat junalla, bussilla tai laivalla mutta niissäkin joutuu joskus maksamaan ylimääräistä. Jos sen sijaan lennät ja sinulla on "ylipainoa" voit joutua maksamaan siitä aika kovan hinnan; tarkista siis koko- ja painorajoitukset lentoyhtiön verkkosivuilta ennen lähtöä.

Jos olet matkalle erämaahan tai aiot käydä useassa paikassa hyvä idea on käyttää erivärisiä pienempiä laukkuja tai muovikasseja joita sitten lopulta pakkaat suuren laukkuun. Näin tavarat pysyvät paremmin järjestyksessä ja kuivina, ja jos jotkut vaatteet alkavat haista, haju ei yhtä helposti leviä muihin vaatteisiin.

Liput ja matkasuunnitelma
Jos matkustat lentokoneella, junalla jne. , älä unohda lippuja.

Tulosta matkasuunnitelmat, hotellivaraukset jne. paperille, siitä hyödyt itsekin ja rajaviranomaisetkin voivat joissakin maissa kysellä niiden perään.

Henkilöllisyystodistukset
Matkustaessasi ulkomaille tarvitset passin, henkilökortin tai joissakin tapauksissa ennalta hankitun viisumin. Pari kappaletta passikuvia on myös hyvä pakata mukaan jos tarvitset lisää viisumeja matkan varrella.

Nuoren henkilön joka aikoo käydä baareissa tai yökerhoissa kannattaa ottaa mukaan ajokortti tai henkilöllisyystodistus ettei ole pakko kantaa passia mukana yöelämässä jossa se voi kadota.

Monessa maassa rajaviranomaisia kiinnostaa missä aiot yöpyä. Pidä mukanasi kopio hotellivarauksesta, tai jos yövyt jonkun tuttavan tai sukulaisen luona, heidän nimensä, osoitteensa ja puhelinnumeronsa sekä ilmoita heille etukäteen tulostasi. Muuten et ehkä pääse maahan. Liikematkailijat tarvitsevat myös kutsukirjeen.

Jos tulet maahan viisumilla joka kieltää työnteon, älä pakkaa esimerkiksi CV:tä tai työkaluja.

Jos matkustat lapsen kanssa tarvitset ehkä paperit siitä että todellakin olet lapsen huoltaja. Jos vain toinen vanhemmista matkustaa, ja varsinkin jos lapsellasi on eri sukunimi, viranomaiset voivat epäillä että olet kaappaamassa jonkun toisen lapsen. Tässä tapauksessa toisen vanhemman kirjoittama valtakirja voi tulla tarpeen.

Erilaiset jäsenyyskortit on hyvä ottaa mukaan.

Ja lopulta: kaikilta asiakirjoilta kannattaa ottaa kopiot mukaan kaiken varalta, ja jättää vielä toiset kopiot kotiin jonkun kaverin haltuun.

Ajanvietteeksi
Pitkiä odotuksia ja matkoja varten on hyvä ottaa mukaan:


 * Musiikkia tai äänikirjoja mp3-soittimella.


 * Kirjoja; kirjat ovat kuitenkin pitkän päällä suhteellisen painavia. Kirjoja voi vaihtaa muiden matkailijoiden kanssa.


 * Elektronisia pelejä tai pelikortteja.

Liiku
Jos lähdet matkalle autolla tavallisen ajokortin lisäksi joissakin maissa vaaditaan kansainvälinen ajokortti jonka voi ostaa Autoliitolta. Eksoottisimmissa maissa vaaditaan myös Carnet de Passage jotta auton saa tuoda maahan.

Matkalle kannattaa ottaa mukaan matkaoppaita – kuten tulostettuja sivuja Wikitravelista ja palvelutarjoajien aikatauluja ja hinnastoja. Vaihtoehtoisesti matkalle voi ottaa kannettavan tietokoneen tai sellaisen matkapuhelimen jolla pääsee nettiin.

Jos olet menossa erämaahan kannattaa ottaa mukaan kompassi tai GPS-vastaanotin. Toisille mantereille matkustavien tulisi tietää että kompassit ovat kalibroituja sille alueelle missä ne myydään ja esim. Australiassa Suomessa ostettu kompassi heittää jonkin verran.

Pieni taskulamppu voi olla hyödyllinen.

Puhu
Jos et puhu paikallista kieltä kannattaa ennen matkaa tutustua '''matkasanakirjoihin ja opetella alkeet. Paikalliset yllättyvät usein iloisesti jos osaat tervehtiä ja kiittää heidän omalla kielellään.

Osta
Matkalla kuin matkalla tarvitset rahaa; lisätietoa maksuvälineistä artikkelista raha.

Joissakin maissa lahjat ovat rahoja tärkeämpiä. Jos käyt ulkomailla asuvan tuttavan luona on usein sopivaa tuoda mukaan pieni lahja.

Kun pakkaat jätä aina tilaa ostoksille ja ota mukaan ylimääräinen laukku. Muuten voi olla hankalaa saada kaikki tavarat mukanasi takaisin.

Pukeutuminen
Se, mitä vaatteita pakkaat mukaan riippuu tietenkin siitä minne olet menossa. Jos on mahdollista kannattaa pakata sellaisia vaateita joita voi käyttää monessa eri tilanteessa.

Useita viikkoja kestävälle matkalle kannattaa harkita vaatteiden pesu tai uusien vaatteiden osto paikan päällä sen sijaan että kantaisi mukaasi laukuittain vaatteita. Juhlapukua ei useimmiten tarvita lomamatkalle, uima-asu on kylläkin suositeltava jos paikan päällä huomaat että hotellissa on uima-allas.

Kengät ovat isoja ja hankalia pakattavaksi. Matkalle kannattaa ottaa sellaisia kenkiä jolla pystyy kävelemään pitkiäkin matkoja riippumatta siitä oletko menossa vaeltamaan tai kaupunkimatkalle. Vedä kengät jalkaan kuin lähdet niin säästät tilaa matkalaukuissa. Kevyet ranta/sisätossut on usein hyvä ottaa mukaan, tosin esimerkiksi Välimeren maissa niitä saa ostaa edullisesti ja vaivattomasti kadulla.

On ärsyttävää huomata määränpäässä että olet pakannut liikaa tavaroita tai että olet unohtanut jotain tärkeää. Suunnittele ajoissa mitä aiot pakata mukaasi sen sijaan että pakkaat paniikissa viimeisenä iltana ennen lähtöä.

Matkustaminen ilman lisävaatteita
Joskus on edullisinta ja käytännöllisintä ostaa matkalla tarvittavat vaatteet paikan päällä. Ota päällesi vanhoja vaatteita joita sinulla on varaa heittää pois ja osta uudet vaatteet matkakohteessa. Tosin voit joutua rajaviranomaisten kiikariin jos sinulla ei ole yhtään matkatavaraa.

Pysy turvassa

 * Rahavyö tai passitasku ovat varsin hyvät pitää matkalla mukana, taskuvarkaita esiintyy kaikkialla.


 * Lentomatkoille kannattaa ottaa matkalaukkua ympäröivä vyö ja lukko, jolla varmistat ettei matkalaukku aukea – laukkujen käsittelijät eivät aina ole varovaisia kun niitä lastataan ruumaan tai otetan sieltä ulos. Jos matkustat esim. USA:han, varmista että lukko on sellaista mallia joille kuljetusturvallisuusvirastolla TSA:lla on yleisavaimet ; jos laukkusi näyttää epäliyttävältä he avaavat sen vaikka väkisin.

Laukkua tulee pitää silmällä matkoilla, sillä aina on vaara että varas "löytää" sen esimerkiksi jos käyt vessassa ja jätät laukun ovan ulkopuolelle. Lentokentillä laukkua ei koskaan saa jättää "yksin", sitä voidaan luulla jopa pommiksi ja pääset tutustumaan lentokenttäpoliisin kuulusteluhuoneeseen.

Varmuuden vuoksi kannattaa pitää mukanaan Suomen tai EUn konsulaatin osoite- ja puhelintiedot sekä osoite- ja puhelintiedot kotimaassa asuville tuttaville.

Useimmat matkailijat eivät vapaaehtoisesti lähde sellaisiin maihin jossa on sota tai muunlainen konflikti. Jos sinun on kuitenkin matkustettava sinne, tarkista tiedot etukäteen ulkoministeriön sekä paikallisten viranomaisten ja järestöjen tiedotteista. Lisää aiheesta artikkelissa sota-alueet.

Pysy terveenä
Jos sinulla on matkavakuutus matkalle pitää ottaa mukaan yksityskohtainen seloste siitä mitä vakuutuksesi kattaa sekä vakuutusyhtiön yhteystiedot.

Jos asut hotellissa, huoneestasi löytyy tavallisesti valmiiksi pyyheet, saippuaa ja shampoota. Matkalle voi ottaa mukaan oma hammasharja, deodorantti, parranajovälineitä ja tampooneita tai ostaa niitä paikan päällä (tosin jos matkustat kolmannen maailman maihin tai lähdet erämaahan tavarat kannattaa kuitenkin ostaa jo ennen matkaa varmuuden vuoksi). Joissakin maissa yleisissä vessoissa ei ole vessapaperia, vaan jokainen kantaa mukaansa tarvitsemansa.

Lentokoneissa ei saa kantaa käsimatkatavaroissa täytettyjä nestepulloja joiden koko on suurempi kuin 100 ml (3.4 fl. oz.). Kosmetiikka yms. kannattaa laittaa ruumaan meneviin laukkuihin, ja jos välttämättä tarvitset jotain lennon aikana niitä voi ostaa "travel-size"-koossa lentokenttien myymälöistä. Harkitse myös, kannattaako tarvitsemasi nesteet ja geelit ostaa paikan päällä.

Pieni pullo käsidesiä voi olla hyvä esimerkiksi ruokamyrkytyksen tai muun taudin yhteydessä. Jos aiot olla paljon ulkona kannattaa pakata mukaan myös aurinkolasit, aurinkovoidetta, huulivoidetta yms. Hyönteismyrkkyä on hyvä pakkaa mukaan varsinkin trooppisiin maihin suuntautuville matkoille joissa hyönteisen pistolla voi olla vakavia seurauksia. Pieni ensiapusetti voi tulla tarpeen – pieniä haavoja voi sattua mistä vain. Joissakin maissa suuremmallekin ensiapusetillekin voi olla käyttöä. Jos tunnet jonkun matkalääkärin tai muun lääketieteen ammattilaisen kysy häneltä neuvoa.

Jos käytät jotain säännöllisiä lääkkeitä, ota niitä mukaan riittävän paljon matkan ajaksi. Pidä lääkkeet alkuperäispakkauksissa ja ota mukaan ainakin kopio resepteistä tai reseptit alkuperäisinä jotta voit selvittää tulli/rajaviranomaisille mitä pillereitä laukussasi kuljetat. Muista että Suomessa myytävät lääkkeet eivät aina ole laillisia kaikkialla maailmassa. Joitakin lääkkeitä kuten Aspiriinia saa tavallisesti ostettua myös paikan päällä. Jos sinulla on jotain allergioita tai pysyviä sairauksia, pidä tieto niistä mukanasi esim. lompakossasi. Silmälasireseptinkin voi ottaa mukaan jos silmälaisisi katoaa tai rikkoontuu matkalla.

Jos menet trooppisiin maihin, lue myös artikkeli trooppisia tauteja.

Näe ja Tee
Matkalle kuin matkalle kannattaa ottaa kamera, sekä riittävästi tallennustilaa ja paristoja. Kameran laturi sekä adapteri kannattaa myös ottaa mukaan. Varmista ennen matkaa että niitä voi käyttää kohdemaassa.

Sen lisäksi, jos suunnittelet urheilevasi matkalla niin voit pakata mukaan golfmailoja, suksia, sukellustarvikkeita tai vastaavaa.

Vaihtoehtona on välineiden vuokraaminen paikan päällä. Välineiden vuokraamisesta koituu lisämaksuja ja pahimmassa tapauksessa sinulle sopivaa esim. sukelluspuvun kokoa ei vuokraamosta löydy. Tosin jos tuot omat välineesi voit joutua maksamaan niistä lisämaksua lentokoneessa ja ainahan on mahdollisuus että kalliit välineesi rikkoontuvat tai katoavat kuljetuksessa.

Syö ja Juo
Matkustamiseen liittyy usein odotusta lentoasemilla, laivaterminaaleissa, juna-asemilla jne. Pakkaa vähän vettä ja jotain naposteltavaa näitä hetkiä varten. Ne maksavat nimittäin varsin paljon yllämainituissa paikoissa. Lentokoneisiin ei saa tuoda täytettyjä yli 100 ml:n pulloja, mutta voit aina tuoda tyhjän pullon turvatarkastuksen läpi ja täyttää se vedellä sen jälkeen.

Jos olet lähdössä vaellusretkelle tai muualle missä kaupalle on pitkä matka kannattaa myös pakata ruokaa, juomaa ja ruoanlaittovälineitä.

Muuta

 * Taskulamppu- sähkökatkoksia varten sekä jos liikut ulkona pimeällä.
 * Energiapatukoita- erityisesti luontoretkille mutta myös muutenkin
 * WC-paperia
 * Paristoja- joissakin maissa myytävät paristot ovat väärennöksiä ja/tai tehottomia.
 * Hyttysmyrkkyä ja aurinkovoidetta
 * Kipuvoidetta
 * Korvatulpat ja silmäsuojat kun yrität nukkua epämukavassa ympäristössä kuten lentokoneessa. Huomioi että korvatulpat voivat olla turvallisuusriski esim. jos nukut niiden kanssa hotellissa etkä kuule palohälytintä.
 * Herätyskello matkapuhelimen herätyskellotoiminnon backupiksi - varsinkin jos sinulla on aikainen lento tai juna.

Ota yhteyttä
Matkapuhelin on lähes itsestään selvä matkoilla, mutta jos lähdet Euroopan ulkopuolelle kannattaa etukäteen tarkistaa toimiiko kännykkäsi kohdemaassa. Esimerkiksi Yhdysvalloissa ja Kanadassa GSM-verkko toimii eri taajuudella kuin Euroopassa, siksi tarvitsee ko. maissa quad band-puhelimen. Mm. Etelä-Koreassa ja Japanissa puolestaan ei ole GSM-verkkoa ollenkaan, toki puhelimen voi ottaa mukaan kameraksi tai kellolaitteeksi. Jos sinulla on 3G-puhelin, se voi toimia. Laturi mukaan, ja tarpeen mukaan adapteri! Kannattaa myös otta ipod tai MP3 soitin, jos matkat ovat pitkiä.

Kannettava tietokone eli läppäri voi olla hyvä matkalla; monessa hotellissa on langaton nettiyhteys ja siten voit tarkistaa aikatauluja, hintoja ja karttoja sen mukaan kun niitä tarvitset. Voit myös tallentaa Wikitravelista artikkeleita ja muita tietoja koneellesi jos epäilet että et pääse nettiin. Tosin jos sinulla on läppäri mukana sitä kannattaa pitää silmällä muuten joku voi "löytää" sen. Maissa jossa kaikilla ei ole nettiyhteys kotona internetkahvilat ovat yleisiä. Tosin kehitysmaan internetkahvilan kone on viimeinen paikka mistä kannattaa kirjautua esim. nettipankkiin.

Checkliste Packing list 持ち物チェックリスト (海外編)